Document ID: 32015R0220

PROVEDBENA UREDBA KOMISIJE (EU) 2015/220
оd 3. veljače 2015.
o utvrđivanju pravila za primjenu Uredbe Vijeća (EZ) br. 1217/2009 o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj uniji
EUROPSKA KOMISIJA,
Uzimajući u obzir Uredbu Vijeća (EZ) br. 1217/2009 od 30. studenoga 2009. o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj uniji (1), a posebno njezin članak 5. stavak 1. prvi podstavak, članak 5.a stavke 2. i 4., članak 5.b stavak 7., članak 7. stavak 2., članak 8. stavak 3. treći podstavak i članak 19. stavak 3.,
budući da:
(1)
Nakon stupanja na snagu Lisabonskog ugovora, Uredbom (EU) br. 1318/2013 Europskog parlamenta i Vijeća (2) izmijenjena je Uredba (EZ) br. 1217/2009 u cilju njezina usklađivanja s člancima 290. i 291. Ugovora o funkcioniranju Europske unije. Kako bi se osiguralo funkcioniranje novog pravnog okvira proizašlog iz tog usklađivanja, potrebno je delegiranim i provedbenim aktima donijeti određena pravila. Novim pravilima trebala bi se zamijeniti postojeća pravila koja je Komisija utvrdila za provedbu Uredbe (EZ) br. 1217/2009. Stoga je primjereno staviti izvan snage Provedbenu uredbu Komisije (EU) br. 283/2012 (3) i Provedbenu uredbu komisije (EU) br. 730/2013 (4).
(2)
U skladu s člankom 5. Uredbe (EZ) br. 1217/2009 potrebno je utvrditi pragove ekonomske veličine. Ti bi pragovi trebali biti različiti među državama članicama, a u nekim slučajevima među područnim jedinicama sustava poljoprivrednih knjigovodstvenih podataka (FADN) kako bi se u obzir uzele njihove različite strukture poljoprivrednih gospodarstava.
(3)
Člankom 5.a Uredbe (EZ) br. 1217/2009 predviđa se da se podatci prikupljaju na temelju plana za odabir izvještajnih gospodarstava (plan za odabir). Za potrebe plana za odabir, potrebno je područje praćenja raslojiti prema područnim jedinicama FADN-a popisanima u Prilogu I. Uredbi (EZ) br. 1217/2009 i prema vrsti poljoprivredne proizvodnje i ekonomskoj veličini.
(4)
Kako bi se za raslojavanje područja praćenja dobio reprezentativan uzorak izvještajnih gospodarstava, trebalo bi utvrditi broj tih gospodarstava po državi članici i po područnoj jedinici FADN-a.
(5)
Trebalo bi prije početka odgovarajuće obračunske godine sastaviti plan za odabir kako bi Komisija mogla provjeriti njegov sadržaj prije njegove uporabe u odabiru izvještajnih gospodarstava.
(6)
Kako bi se ostvarili ciljevi iz članka 5.b Uredbe (EZ) br. 1217/2009 koji se primjenjuju za potrebe FADN-a, treba utvrditi provedbena pravila za tipologiju Unije.
(7)
Vrsta poljoprivredne proizvodnje i ekonomska veličina gospodarstva trebale bi se odrediti na temelju ekonomskog kriterija. Primjereno je u tu svrhu koristiti se standardnim prinosom iz članka 5.b stavka 2. Uredbe (EZ) br. 1217/2009. Standardne prinose potrebno je utvrditi po proizvodima i u skladu s popisom obilježja istraživanja o strukturi poljoprivrednih gospodarstava utvrđenih u Prilogu III. Uredbi (EZ) br. 1166/2008 Europskog parlamenta i Vijeća (5). U tom je pogledu potrebno utvrditi podudarnosti obilježja istraživanjâ o strukturi i naslovâ izvještaja za poljoprivredno gospodarstvo iz FADN-a.
(8)
S obzirom na rastuću važnost dohodovnih djelatnosti izravno povezanih s poljoprivrednim gospodarstvom na prihode, osim poljoprivrednih djelatnosti gospodarstva, trebalo bi u tipologiju Unije uključiti klasifikacijsku varijablu koja odražava važnost tih ostalih dohodovnih djelatnosti izravno povezanih s poljoprivrednim gospodarstvom.
(9)
Neophodno je nadalje utvrditi određena pravila za dostavu Komisiji standardnih prinosa i podataka potrebnih za njihov izračun.
(10)
U Delegiranoj uredbi Komisije (EU) br. 1198/2014 (6) utvrđuju se glavne skupine knjigovodstvenih podataka iz članka 8. Uredbe (EZ) br. 1217/2009 i opća pravila za prikupljanje tih podataka. Vrsta, definicija i način prikaza knjigovodstvenih podataka koji se prikupljaju s pomoću izvještaja za poljoprivredno gospodarstvo sastavljenog u svrhu pouzdanog utvrđivanja prihodâ poljoprivrednih gospodarstava moraju biti jedinstveni, bez obzira na izvještajna gospodarstva uključena u istraživanje. Stoga je potrebno utvrditi oblik i izgled izvještaja za poljoprivredno gospodarstvo te metode i rokove za dostavu podataka Komisiji. U podatcima prikupljenima s pomoću izvještaja za poljoprivredno gospodarstvo trebalo bi uzimati u obzir i reformu zajedničke poljoprivredne politike iz 2013.
(11)
Kako bi se osiguralo jedinstveno i pravovremeno upravljanje dostavljenim knjigovodstvenim podatcima, agencije za vezu država članica trebale bi, u skladu s člankom 7. Uredbe (EZ) br. 1217/2009, Komisiji pravovremeno poslati propisno ispunjene izvještaje za poljoprivredno gospodarstvo. Dostava knjigovodstvenih podataka Komisiji trebala bi biti praktična i sigurna. Stoga bi se trebalo pobrinuti da agencije za vezu predmetne informacije šalju izravno Komisiji s pomoću računalnog sustava koji je uspostavila Komisija za potrebe te Uredbe te za naredne modalitete u tom pogledu. Primjereno je da se za rokove za podnošenje tih podataka Komisiji uzme u obzir prijašnja praksa država članica u njihovu dostavljanju.
(12)
Svi izvještaji za poljoprivredno gospodarstvo dostavljeni Komisiji trebali bi biti propisno ispunjeni kako bi se mogli smatrati prihvatljivima za plaćanje standardne naknade.
(13)
Ograničenja po državama članicama u pogledu ukupnog broja propisno ispunjenih izvještaja za poljoprivredno gospodarstvo prihvatljivih za financiranje Unije utvrđena su u Uredbi (EZ) br. 1217/2009. Trebalo bi dopustiti fleksibilnost u broju izvještajnih gospodarstava po područnoj jedinici FADN-a dok god se poštuje ukupni broj izvještajnih gospodarstava država članica kako je utvrđeno u Uredbi (EZ) br. 1217/2009.
(14)
Člankom 19. Uredbe (EZ) br. 1217/2009 predviđeno je da se u opći proračun Europske unije, u dio koji se odnosi na Komisiju, unesu odobrena sredstva za pokrivanje ukupnog iznosa standardnih naknada koje se državama članicama plaćaju za dostavu propisno ispunjenih izvještaja za poljoprivredno gospodarstvo dostavljenih Komisiji u primjenjivom roku. Broj propisno ispunjenih izvještaja za poljoprivredno gospodarstvo za koje je plaćena standardna naknada ne bi smio biti veći od najvećeg broja izvještajnih gospodarstava.
(15)
Kako bi se pridonijelo poboljšanju postupka upravljanja podatcima iz izvještaja za poljoprivredno gospodarstvo, trebalo bi državama članicama koje podnose propisno ispunjene izvještaje za poljoprivredno gospodarstvo platiti uvećane standardne naknade prije roka koji će se utvrditi za podnošenje izvještaja za poljoprivredno gospodarstvo.
(16)
S obzirom na to da se mjere predviđene ovom Uredbom trebaju primjenjivati od obračunske godine 2015., ova se Uredba treba primjenjivati od te obračunske godine.
(17)
Mjere predviđene ovom Uredbom u skladu su s mišljenjem Odbora za sustav poljoprivrednih knjigovodstvenih podataka,
DONIJELA JE OVU UREDBU:
POGLAVLJE 1.
PODRUČJE PRAĆENJA I PLAN ZA ODABIR
Članak 1.
Prag ekonomske veličine
Pragovi ekonomske veličine, kako je navedeno u članku 5. stavku 1. prvom podstavku Uredbe (EZ) br. 1217/2009, utvrđeni su u Prilogu I. ovoj Uredbi.
Članak 2.
Broj izvještajnih gospodarstava
Broj izvještajnih gospodarstava po državi članici i po područnoj jedinici sustava poljoprivrednih knjigovodstvenih podataka (FADN), kako je navedeno u članku 5.a stavku 2. Uredbe (EZ) br. 1217/2009, utvrđen je u Prilogu II. ovoj Uredbi.
Članak 3.
Plan za odabir
1. Modeli i metode koji se odnose na oblik i sadržaj podataka iz članka 5.a stavka 4. Uredbe (EZ) br. 1217/2009 utvrđeni su u Prilogu III. ovoj Uredbi.
2. Države članice elektroničkim putem obavješćuju Komisiju o planovima za odabir iz članka 5.a stavka 1. Uredbe (EZ) br. 1217/2009 koje je odobrio nacionalni odbor iz članka 6. stavka 2. te Uredbe najkasnije dva mjeseca prije početka obračunske godine na koju se odnose.
POGLAVLJE 2.
TIPOLOGIJA UNIJE ZA POLJOPRIVREDNA GOSPODARSTVA
Članak 4.
Posebne vrste specijalizirane poljoprivredne proizvodnje
Metode izračuna posebnih vrsta specijalizirane poljoprivredne proizvodnje, kako je navedeno u članku 5.b stavku 3. Uredbe (EZ) br. 1217/2009, i njihova sukladnost s općim i glavnim vrstama poljoprivredne proizvodnje, kako je navedeno u tom članku, utvrđeni su u Prilogu IV. ovoj Uredbi.
Članak 5.
Ekonomska veličina gospodarstva
Metoda izračuna ekonomske veličine gospodarstva, kako je navedeno u članku 5.b stavku 4. Uredbe (EZ) br. 1217/2009, i razredi ekonomske veličine, kako je navedeno u članku 5.b stavku 1. te Uredbe, utvrđeni su u Prilogu V. ovoj Uredbi.
Članak 6.
Standardni prinos i ukupni standardni prinos
1. Metoda izračuna za određivanje standardnih prinosa za sva obilježja, kako je navedeno u članku 5.b stavku 2. Uredbe (EZ) br. 1217/2009, i postupci prikupljanja odgovarajućih podataka utvrđeni su u Prilogu VI. ovoj Uredbi.
Standardni prinos različitih obilježja gospodarstva, kako je navedeno u članku 5.b stavku 2. Uredbe (EZ) br. 1217/2009, utvrđuje se za sve geografske jedinice iz točke 2. podtočke (b) Priloga VI. ovoj Uredbi i za sva obilježja biljne i stočarske proizvodnje u istraživanju o strukturi poljoprivrednih gospodarstava koja su popisana u Prilogu III. Uredbi (EZ) br. 1166/2008.
2. Ukupni standardni prinos gospodarstva dobiva se množenjem standardnog prinosa za svako obilježje biljne i stočarske proizvodnje i broja odgovarajućih jedinica.
Članak 7.
Ostale dohodovne aktivnosti izravno povezane s gospodarstvom
Ostale dohodovne aktivnosti izravno povezane s gospodarstvom, kako je navedeno u članku 5.b stavku 5. Uredbe (EZ) br. 1217/2009, utvrđene su u dijelu A Priloga VII. ovoj Uredbi. Njihova se važnost izražava kao postotna skupina. Te postotne skupine utvrđene su u dijelu C Priloga VII. ovoj Uredbi.
Metoda kojom se procjenjuje važnost dohodovnih aktivnosti iz prvog podstavka utvrđena je u dijelovima B i C Priloga VII. ovoj Uredbi.
Članak 8.
Obavješćivanje o standardnim prinosima i dostavljanje podataka za njihovo određivanje
1. Države članice obavješćuju Komisiju (Eurostat) o standardnim prinosima i dostavljaju joj podatke za njihovo određivanje, kako je navedeno u članku 5.b stavku 6. Uredbe (EZ) br. 1217/2009, za referentno razdoblje godine N prije 31. prosinca godine N + 3.
2. Za dostavljanje podataka iz stavka 1. države članice služe se računalnim sustavom koji im je u tu svrhu na raspolaganje stavila Komisija (Eurostat).
POGLAVLJE 3.
IZVJEŠTAJ ZA POLJOPRIVREDNO GOSPODARSTVO I DOSTAVLJANJE PODATAKA KOMISIJI
Članak 9.
Oblik i izgled izvještaja za poljoprivredno gospodarstvo
Oblik i izgled prikaza knjigovodstvenih podataka iz članka 8. Uredbe (EZ) br. 1217/2009 te s njima povezane upute utvrđeni su u Prilogu VIII. ovoj Uredbi.
Članak 10.
Metode i rokovi za dostavljanje podataka Komisiji
1. Izvještaje za poljoprivredno gospodarstvo Komisiji podnose agencije za vezu iz članka 7. Uredbe (EZ) br. 1217/2009 s pomoću računalnog sustava za dostavljanje i kontrolu kako je navedeno u članku 19. stavku 1. točki (b) Uredbe (EZ) br. 1217/2009. Tražene informacije razmjenjuju se elektroničkim putem na temelju modela stavljenih na raspolaganje agenciji za vezu preko tog sustava.
2. Odbor za sustav poljoprivrednih knjigovodstvenih podataka obavješćuje države članice o općim uvjetima za primjenu računalnog sustava iz stavka 1.
3. Komisiji se izvještaji za poljoprivredno gospodarstvo podnose do 31. prosinca nakon kraja predmetne obračunske godine.
Države članice koje nisu uspjele dostaviti podatke iz izvještaja za poljoprivredno gospodarstvo za 2012. u roku utvrđenom u prvom podstavku mogu Komisiji dostaviti izvještaje za poljoprivredno gospodarstvo u roku do tri mjeseca nakon isteka roka iz prvog podstavka.
4. Smatra se da su izvještaji za poljoprivredno gospodarstvo dostavljeni Komisiji čim se knjigovodstveni podatci iz članka 9. unesu u računalni sustav za dostavljanje i kontrolu iz stavka 1. i izvrše naknadne računalne provjere te čim agencija za vezu potvrdi da su podatci spremni za unošenje u taj sustav.
POGLAVLJE 4.
STANDARDNA NAKNADA
Članak 11.
Propisno ispunjeni izvještaji za poljoprivredno gospodarstvo
Za potrebe članka 19. stavka 1. točke (a) Uredbe (EZ) br. 1217/2009 izvještaj za poljoprivredno gospodarstvo propisno je ispunjen kad je njegov sadržaj činjenično točan te kad su u njemu sadržani knjigovodstveni podatci uneseni i predstavljeni u skladu s oblikom i izgledom utvrđenim u Prilogu VIII. ovoj Uredbi.
Članak 12.
Prihvatljiv broj izvještaja za poljoprivredno gospodarstvo
Ukupan broj propisno ispunjenih i dostavljenih izvještaja za poljoprivredno gospodarstvo po državi članici, kako je navedeno u članku 5.a stavku 2. Uredbe (EZ) br. 1217/2009, prihvatljivih za plaćanje standardne naknade ne premašuje ukupan broj izvještajnih gospodarstava utvrđen za te države članice u Prilogu II. ovoj Uredbi.
Ako država članica ima više od jedne područne jedinice FADN-a, broj propisno ispunjenih i dostavljenih izvještaja za poljoprivredno gospodarstvo po područnoj jedinici FADN-a prihvatljivih za standardnu naknadu može biti do 20 % veći od broja utvrđenog za predmetnu područnu jedinicu FADN-a, uz uvjet da ukupni broj propisno ispunjenih i podnesenih izvještaja za poljoprivredno gospodarstvo predmetne države članice nije veći od ukupnog broja utvrđenog za tu državu članicu u Prilogu II. ovoj Uredbi.
Članak 13.
Plaćanje standardne naknade
Ukupan iznos standardne naknade iz članka 19. stavka 1. točke (a) Uredbe (EZ) br. 1217/2009 isplaćuje se u dva obroka:
(a)
uplata u iznosu od 50 % ukupnog iznosa izračunanog na temelju iznosa utvrđenog u članku 14. prvom stavku ove Uredbe izvršava se na početku svake obračunske godine za broj izvještajnih gospodarstava utvrđen u Prilogu II. ovoj Uredbi.
(b)
preostali iznos isplaćuje se nakon što Komisija utvrdi da su izvještaji za poljoprivredno gospodarstvo propisno ispunjeni.
Preostali iznos iz ovog članka prvog stavka točke (b) izračunava se množenjem standardne naknade po izvještaju za poljoprivredno gospodarstvo izračunane na temelju članka 14. ove Uredbe i broja propisno ispunjenih izvještaja za poljoprivredno gospodarstvo prihvatljivih u skladu s člankom 12. ove Uredbe te oduzimanjem uplate iz ovog članka prvog stavka točke (a).
Članak 14.
Iznos standardne naknade
Standardna naknada iz članka 19. stavka 1. točke (a) Uredbe (EZ) br. 1217/2009 utvrđuje se na iznos od 160 EUR po izvještaju za poljoprivredno gospodarstvo.
Ako se na razini područne jedinice FADN-a ili na razini predmetne države članice ne postigne prag od 80 % iz članka 19. stavka 1. točke (a) Uredbe (EZ) br. 1217/2009, smanjenje iz te odredbe primjenjuje se samo na nacionalnoj razini.
Ako država članica podnese knjigovodstvene podatke iz članka 9. ove Uredbe najkasnije jedan mjesec prije odgovarajućeg roka iz članka 10. stavka 3., standardna naknada povećava se za 5 EUR osim ako nije postignut prag od 80 % iz članka 19. stavka 1. točke (a) Uredbe (EZ) br. 1217/2009 na razini područne jedinice FADN-a ili države članice.
POGLAVLJE 5.
PRIJELAZNE I ZAVRŠNE ODREDBE
Članak 15.
Stavljanje izvan snage
Provedbena Uredba (EU) br. 283/2012 i Provedbena Uredba (EU) br. 730/2013 stavljaju se izvan snage s učinkom od 1. siječnja 2015.
Međutim one se i dalje primjenjuju na obračunske godine koje prethode obračunskoj godini 2015.
Članak 16.
Stupanje na snagu i primjena
Ova Uredba stupa na snagu na dan objave u Službenom listu Europske unije.
Primjenjuje se od obračunske godine 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. veljače 2015.

Labels: 12
19
6